
A V I Z 

referitor la proiectul de Lege privind aprobarea Ordonanţei Guvernului nr. 9/2016 pentru modificarea şi completarea Legii nr. 449/2003 privind vânzarea produselor şi garanţiile asociate acestora
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare, cu proiectul de Lege privind aprobarea Ordonanţei Guvernului nr. 9/2016 pentru modificarea şi completarea Legii nr. 449/2003 privind vânzarea produselor şi garanţiile asociate acestora, trimis cu adresa nr. PLx. 213 din 26 aprilie 2016, înregistrat la Comisia juridică, de disciplină şi imunităţi sub nr.4c-11/622 din 27 aprilie 2016.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Proiectul de lege are ca obiect de reglementare modificarea si completarea Legii nr.449/2003, în sensul introducerii unor clarificări cu privire la definiţia consumatorului, a garanţiei comerciale, a garanţiei legale de conformitate şi a certificatului de garanţie. Scopul propunerii este de a îmbunătăţi reglementarea existentă în ceea ce priveşte obligaţiile comerciantului şi drepturile consumatorului atunci când sunt achiziţionate produse de folosinţă îndelungată, precizând condiţiile în care acestea se pot returna, schimba cu un alt produs, sau schimba cu contravaloarea lor. 

În şedinţa din data de 10 mai 2016, potrivit art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat inițiativa legislativă supusă avizării, expunerea de motive şi au avut în vedere avizul favorabil al Consiliului Legislativ, transmis prin adresa cu nr.68 din 26 ianuarie 2016.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, să acorde aviz favorabil proiectului de lege.

În raport de obiectul şi conţinutul reglementării, proiectul de lege face parte din categoria legilor ordinare.

            VICEPREŞEDINTE,                          
                                SECRETAR,

            Ciprian Nicolae NICA                                                    Sorin Constantin STRAGEA
Consilier parlamentar, Andreea Sârbu

